Document ID: 32015R0002

KOMISJONI DELEGEERITUD MÄÄRUS (EL) 2015/2,
30. september 2014,
millega täiendatakse Euroopa Parlamendi ja nõukogu määrust (EÜ) nr 1060/2009 regulatiivsete tehniliste standarditega, mis käsitlevad reitinguagentuuride poolt Euroopa Väärtpaberiturujärelevalvele kättesaadavaks tehtava teabe esitusviisi
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti artikli 21 lõike 4 kolmandat lõiku ja artikli 21 lõike 4a kolmandat lõiku,
ning arvestades järgmist:
(1)
Määruse (EÜ) nr 1060/2009 artikli 11a lõikega 1 on nõutud, et registreeritud ja sertifitseeritud reitinguagentuurid esitavad krediidireitingu või selle väljavaate andmisel reitinguteabe Euroopa Väärtpaberiturujärelevalvele (ESMA). Nõuet ei kohaldata reitingute suhtes, mis on koostatud üksnes investorite jaoks ja avaldatud neile tasu eest. ESMA peab reitinguagentuuride esitatud teabe krediidireitingute kohta avaldama avalikul veebisaidil, nn Euroopa reitinguandmebaasis. Seepärast tuleks kehtestada eeskirjad seoses selle teabe sisu ja esitusega, mille reitinguagentuurid peaksid ESMA-le Euroopa reitinguandmebaasi jaoks esitama.
(2)
Lisaks on määruse (EÜ) nr 1060/2009 artikli 11 lõikega 2 ja artikli 21 lõike 4 punktiga e nõutud, et reitinguagentuurid esitavad ESMA-le teabe oma varasemate tegevusandmete kohta ja pideva järelevalve tegemiseks. Kõnealuse teabe sisu ja esitus on sätestatud vastavalt komisjoni delegeeritud määruses (EL) nr 448/2012 (2) ja komisjoni delegeeritud määruses (EL) nr 446/2012 (3). Selleks et ESMA saaks andmeid tõhusamalt töödelda ning registreeritud ja sertifitseeritud reitinguagentuurid andmeid lihtsamalt esitada, tuleks kehtestada integreeritud aruandlusnõuded kõigile andmetele, mida registreeritud ja sertifitseeritud reitinguagentuurid peaksid ESMA-le esitama. Seepärast kehtestatakse käesoleva määrusega eeskirjad seoses Euroopa reitinguandmebaasi jaoks esitatavate andmetega, seoses teabega, mis tuleb varasemate tegevusandmete kohta avaldada ESMA asutatud keskses teabehoidlas, ja seoses teabega, mille reitinguagentuurid peaksid ESMA-le perioodiliselt esitama reitinguagentuuride üle pideva järelevalve tegemiseks. Seepärast tunnistatakse käesoleva määrusega kehtetuks delegeeritud määrused (EL) nr 448/2012 ja (EL) nr 446/2012. ESMA peaks Euroopa reitinguandmebaasi, keskse teabehoidla ja pideva järelevalve tegemise jaoks reitinguagentuuride esitatud kõik andmed koondama ühte ESMA andmebaasi.
(3)
Selleks et tagada, et Euroopa reitinguandmebaas annaks ajakohast teavet reitinguandmise toimingute kohta, mis ei ole avaldatud üksnes investoritele tasu eest, on vaja esitatavaid andmeid kirjeldada. See hõlmab teavet reitingu saanud instrumendi või üksuse krediidireitingu või selle väljavaate kohta, reitinguandmise toimingutega kaasnevaid pressiteateid, riigireitingute andmise toiminguid täiendavaid aruandeid, reitinguandmise toimingu liiki ning avaldamise kuupäeva ja kellaaega. Eelkõige pressiteadetes antakse teavet reitinguotsuse aluseks olevatest peamistest teguritest. Euroopa reitinguandmebaas kujutab endast kasutajate jaoks keskset kohta krediidireitinguid käsitleva ajakohastatud teabe saamiseks ja see vähendab teabe hankimise kulusid, võimaldades saada üldise ülevaate eri krediidireitingutest, mis on antud igale hinnatud üksusele või instrumendile.
(4)
Selleks et tagada üldine ülevaade samale hinnatud üksusele või instrumendile eri reitinguagentuuride antud kõigist reitingutest, peaksid reitinguagentuurid ESMA-le reitinguandmete esitamisel kasutama reitingu saanud üksuste ja instrumentide ühtseid tunnuskoode. Seepärast peaks reitingu saanud üksuste, emitentide, algatajate ja reitinguagentuuride identifitseerimisel kasutama ainult ülemaailmset unikaalset tunnuskoodi, juriidilise isiku ülemaailmset tunnust (LEI-kood).
(5)
Selleks et tagada Euroopa reitinguandmebaasis teabe ajakohasus, tuleks reitingualast teavet koguda ja avaldada iga päev, et oleks võimalik Euroopa reitinguandmebaasi ajakohastada korra päevas väljaspool liidus kehtivat tööaega.
(6)
Et ESMA saaks reageerida määruse (EÜ) nr 1060/2009 tegeliku või võimaliku mittejärgimise korral kiiresti, peaks registreeritud ja sertifitseeritud reitinguagentuuride esitatud reitingualane teave võimaldama ESMA-l hoolega jälgida reitinguagentuuride käitumist ja tegevust. Seepärast tuleks reitinguandmed ESMA-le esitada kord kuus. Et tagada proportsionaalsus, peaks aga alla 50 töötajaga reitinguagentuuridel, mis ei kuulu reitinguagentuuride gruppi, olema võimalus esitada reitinguandmeid iga kahe kuu tagant. Samas peaks ESMA-l olema ikkagi võimalus nõuda neilt reitinguagentuuridelt aruannete esitamist kord kuus, võttes arvesse nende antavate krediidireitingute arvu ja liiki, sealhulgas krediidianalüüsi keerukust, reitingu saanud instrumentide või nende emitentide olulisust ning reitingute kõlblikkust kasutamiseks järelevalve-eesmärgil.
(7)
Selleks et vältida andmete topelt esitamist, peaks ESMA kasutama pideva järelevalve tegemiseks andmeid, mis on juba esitatud Euroopa reitinguandmebaasi jaoks. Reitinguagentuurid peaksid pideva järelevalve tegemiseks samuti esitama teabe seoses selliste krediidireitingute ja reitinguväljavaadetega, mida ei ole esitatud Euroopa reitinguandmebaasi jaoks.
(8)
ESMA peaks kasutama Euroopa reitinguandmebaasi ja pideva järelevalve tegemiseks esitatud andmeid, et koguda teavet varasemate tegevusandmete kohta, mille ta peaks vastavalt määruse (EÜ) nr 1060/2009 artikli 11 lõikele 2 tegema kättesaadavaks keskses teabehoidlas. Selleks et veelgi parandada võrreldavust ja tagada kooskõla delegeeritud määruse (EL) nr 448/2012 kohaselt esitatud andmetega, peaksid värskelt sertifitseeritud reitinguagentuurid esitama andmed vähemalt viimase kümne aasta kohta enne nende sertifitseerimist või ajavahemiku kohta alates tegevuse alustamisest. Sertifitseeritud reitinguagentuur, kes suudab tõendada, et see ei oleks proportsionaalne tema tegevuse mastaabi ja keerukusega, ei peaks olema kohustatud neid andmeid osaliselt või tervikuna esitama.
(9)
Reitinguagentuuride gruppi kuuluvatel reitinguagentuuridel peaks olema võimalik kas esitada oma reitinguandmeid ESMA-le eraldi või volitada üht samasse gruppi kuuluvat agentuuri esitama andmeid nende nimel. Reitinguagentuuride väga integreeritud ülesehitust liidus arvestades ja selleks, et lihtsustada statistiliste andmete mõistmist, soodustatakse seda, et reitinguagentuurid esitaksid oma aruanded koos kogu grupi nimel.
(10)
ESMA pideva järelevalve tegemiseks ja reitinguagentuuride varasemate tegevusaruannete avaldamiseks võivad reitinguagentuurid vabatahtlikult esitada ESMA-le ka nendega samasse reitinguagentuuride gruppi kuuluvate kolmanda riigi reitinguagentuuride antud krediidireitingud, mida ei ole vastavalt määruse (EÜ) nr 1060/2009 artikli 4 lõikele 3 kinnitatud.
(11)
Andmeid esitades peaksid reitinguagentuurid antud krediidireitingud ja nende väljavaated liigitama eri kategooriatesse vastavalt reitingu liigile ja alaliigile nt sektori, tegevusvaldkonna või varaklassi alusel või emitendi ja emissiooni liigi alusel. Need kategooriad põhinevad ESMA varasemal reitinguandmete kogumise kogemusel ja vajadusel teha järelevalvet reitinguandmete üle.
(12)
Selleks et kehtestada selliste uute finantsinstrumentide krediidireitingute aruandlus, mis võiksid tekkida finantsalase innovatsiooni käigus, tuleks aruandesse lisada kategooria „muud finantsinstrumendid”. Peale selle peaks ettevõtete krediidireitingute ja struktureeritud finantsinstrumentide krediidireitingute kategooriate hulka kuuluma kategooria „muud”, et hõlmata kõik ettevõtte emissioonide ja struktureeritud finantsinstrumentide emissioonide uued liigid, mida ei saa liigitada olemasolevate kategooriate alla.
(13)
Selleks et ESMA saaks luua Euroopa reitinguandmebaasi ja et reitinguagentuuridel oleks piisavalt aega kohandada oma sisesüsteemi uute aruandlusnõuetega, peaksid reitinguagentuurid esitama esimese aruande 1. jaanuariks 2016. Selleks et tagada käesoleva määruse alusel esitatud andmete võrreldavus ja järjepidevus, peaks esimene aruanne sisaldama andmeid kõigi 21. juuni 2015. aasta seisuga antud ja tagasivõtmata reitingute kohta. Lisaks peaks esimene aruanne sisaldama andmeid seoses krediidireitingute ja reitinguväljavaadetega, mille on reitinguagentuurid andnud 21. juunist 2015 kuni 1. jaanuarini 2016. Esimene aruanne peaks sisaldama sama liiki andmeid kui pärast seda iga päev esitatavad reitinguandmed.
(14)
Selleks et ESMA saaks andmeid oma sisesüsteemides automaatselt vastu võtta ja töödelda, tuleks esitatavad andmed koguda standardvormis. Tehnilise arengu tõttu võib ESMA-l tekkida vajadus mitmeid tehnilisi aruandlusjuhiseid reitinguagentuuride esitatavate failide edastamise või vormingu osas uuendada ja teavitada neist muudatustest spetsiaalsete teadete või suunistega.
(15)
Käesolev määrus tugineb ESMA poolt kooskõlas Euroopa Parlamendi ja nõukogu määruse (EL) nr 1095/2010 (4) artikliga 10 komisjonile esitatud regulatiivsete tehniliste standardite eelnõule.
(16)
ESMA on korraldanud käesoleva määruse aluseks oleva regulatiivsete tehniliste standardite eelnõu kohta avaliku konsultatsiooni, analüüsinud võimalikku asjaomast kulu ja kasu ning küsinud arvamust määruse (EL) nr 1095/2010 artikli 37 kohaselt moodustatud väärtpaberituru sidusrühmade kogult.
(17)
Selleks et järgida Euroopa Parlamendi ja nõukogu määruse (EL) nr 462/2013 (5) artikli 2 lõiget 3, tuleks käesolevat määrust kohaldada alates 21. juunist 2015,
ON VASTU VÕTNUD KÄESOLEVA MÄÄRUSE:
Artikkel 1
Esitamisele kuuluvad andmed
1. Reitinguagentuurid esitavad andmed kõigi nende antud või kinnitatud krediidireitingute või nende väljavaadete kohta vastavalt artiklitele 8, 9 ja 11. Reitinguagentuurid esitavad kõik reitingu saanud üksuse tasandil ja asjakohasel juhul kõigi nende emiteeritud võlainstrumentide kohta antud krediidireitingud ja reitinguväljavaated.
2. Reitinguagentuurid tagavad ESMA-le esitatud andmete täpsuse, täielikkuse ja kättesaadavuse ning tagavad, et aruanded esitatakse vastavalt artiklitele 8, 9 ja 11 ning kasutades sobivaid süsteeme, mis on välja töötatud ESMA tehniliste juhiste alusel.
3. Erandlike asjaolude korral, mille tõttu reitinguagentuur ei pruugi ajutiselt või tähtaegselt oma aruandeid käesoleva määruse kohaselt saada esitada, teavitab ta ESMAt sellest viivitamata.
4. Reitinguagentuuride gruppide puhul võivad iga grupi liikmed volitada ühe liikme esitama nende nimel käesoleva määruse alusel nõutud aruandeid. Kõik reitinguagentuurid, kelle nimel aruanne esitatakse, peavad olema ESMA-le esitatud andmetes märgitud.
5. Määruse (EÜ) nr 1060/2009 artikli 11 lõike 2 ja artikli 21 lõike 4 punkti e kohaldamisel võib reitinguagentuur, kes esitab aruanded grupi nimel, lisada andmed samasse gruppi kuuluvate kolmanda riigi reitinguagentuuride antud, kuid kinnitamata krediidireitingute ja reitinguväljavaadete kohta. Kui reitinguagentuur ei esita kõnealuseid andmeid, selgitab ta seda kvalitatiivsete andmete aruandes, käesoleva määruse I lisa 1. osa tabeli 1 väljadel 9 ja 10.
6. Reitinguagentuurid avalikustavad iga aruandes esitatud krediidireitingu või reitinguväljavaate kohta reitingu tellimist käsitleva staatuse, märkides, kas see on vastavalt määruse (EÜ) nr 1060/2009 artikli 10 lõikele 5 mittetellitud krediidireiting - osalemisega või osalemiseta - või tellitud krediidireiting.
Artikkel 2
Staatuse „makseviivituses” kajastamine ja kõrvaldamine
1. Reitinguagentuur annab krediidireitinguga seoses makseviivitusest teada I lisa 2. osa tabeli 2 väljadel 6 ja 13, kui esinenud on üks järgmistest juhtumitest:
a)
reiting näitab, et on esinenud reitinguagentuuri makseviivituse määratlusele vastav makseviivitus;
b)
reiting on reitingu saanud üksuse maksejõuetuse või võlgade restruktureerimise tõttu tagasi võetud;
c)
mis tahes muu juhtum, mille puhul reitinguagentuuri arvates on reitingu saanud üksus või finantsinstrument sattunud makseviivitusse, oluliselt kahjustunud või esineb nendega samaväärne olukord.
2. Kui aruandes esitatud krediidireiting on võetud tagasi, esitatakse selle põhjus I lisa 2. osa tabeli 2 väljal 11.
Artikkel 3
Reitinguliigid
Reitinguagentuurid liigitavad krediidireitinguid või reitinguväljavaateid esitades need ühte järgmistest reitinguliikidest:
a)
ettevõtete reitingud;
b)
struktureeritud finantsinstrumentide reitingud;
c)
riigireitingud ja riigivõlakirjade reitingud;
d)
muud finantsinstrumendid.
Artikkel 4
Ettevõtete reitingud
1. Reitinguagentuurid liigitavad ettevõtete krediidireitinguid esitades need ühte järgmistest segmentidest:
a)
finantsasutused, sealhulgas pangad, maaklerid ja diilerid;
b)
kindlustus;
c)
kõik teised äriüksused või emitendid, mida või keda ei hõlma punktid a ja b.
2. Reitinguagentuurid liigitavad ettevõtete emissioonid ühte järgmistest emissiooniliikidest:
a)
võlakirjad;
b)
Euroopa Parlamendi ja nõukogu direktiivi 2009/65/EÜ (6) artikli 52 lõikes 4 osutatud pandikirjad, mis vastavad Euroopa Parlamendi ja nõukogu määruse (EL) nr 575/2013 (7) artikli 129 lõigetes 1-3, 6 ja 7 sätestatud aktsepteeritavuse tingimustele;
c)
muud liiki pandikirjad, mille puhul reitinguagentuur on krediidireitingu andmisel kasutanud spetsiifilisi pandikirjade metoodikaid, mudeleid või peamisi reitingueeldusi ning mida ei hõlma punkt b;
d)
ettevõtete muud liiki emissioonid, mida ei hõlma punktid a, b ja c.
3. Reitingu saanud üksuse või tema emissioonide riigikood I lisa 2. osa tabelis 1 väljal 10 on üksuse asukohariigi kood.
Artikkel 5
Struktureeritud finantsinstrumentide reitingud
1. Struktureeritud finantsinstrumentide reitingud on seotud finantsinstrumendi või muude varadega, mis tekivad määruse (EL) nr 575/2013 artikli 4 lõike 1 punktis 61 nimetatud väärtpaberistamise tehingu või skeemi tulemusena.
2. Reitinguagentuurid liigitavad struktureeritud finantsinstrumentide krediidireitinguid esitades need ühte järgmistest varaklassidest:
a)
varaga tagatud väärtpaberid, sealhulgas auto-/laeva-/lennukilaenud, õppelaenud, tarbimislaenud, laenud väikestele ja keskmise suurusega ettevõtjatele, tervishoiulaenud, elementmajade laenud, filmilaenud, kommunaalteenuste laenud, seadmete rent, krediitkaartide nõuded, maksutasumise tagatised, viivislaenud, vabaajasõidukite laenud, eraisikutele antud liisingud, ettevõtetele antud liisingud ja nõuded klientide vastu;
b)
eluasemehüpoteekväärtpaberid, sealhulgas madala ja madalast erineva riskisusega eluasemehüpoteekväärtpaberid ja kodukapitalilaenud;
c)
ärikinnisvara hüpoteekväärtpaberid, sealhulgas jae- või ärikinnisvaralaenud, haiglalaenud, ööpäevaste hoolekandeasutuste, laoruumide, hotellide ja hooldusasutuste laenud, tööstuslaenud ning mitmepereelamute laenud;
d)
kollateraliseeritud võlakohustused, sealhulgas kollateraliseeritud laenukohustused, krediidiga tagatud kohustused, kollateraliseeritud sünteetilised kohustused, ühe väärtpaberistamise seeriaga kollateraliseeritud võlakohustused, krediidifondi kohustused, varaga tagatud väärtpaberite kollateraliseeritud võlakohustused ja kollateraliseeritud võlakohustuste kollateraliseeritud võlakohustused;
e)
varaga tagatud kommertsväärtpaberid;
f)
muud struktureeritud finantsinstrumendid, mida punktid a-e ei hõlma, sealhulgas struktureeritud pandikirjad, struktureeritud investeerimisvahendid, kindlustusega seotud väärtpaberid ning tuletistoodete ettevõtted.
3. Samuti märgib reitinguagentuur asjakohasel juhul I lisa 2. osa tabeli 1 väljal 34, millisesse konkreetsesse alamvaraklassi iga reitingu saanud instrument kuulub.
4. Struktureeritud finantsinstrumentide riigikood esitatakse I lisa 2. osa tabelis 1 väljal 10 ja see on suurema osa alusvarade asukohariigi kood. Juhul kui suurema osa alusvara asukohariiki ei ole võimalik kindlaks määrata, liigitatakse reitingu saanud instrument kategooriasse „rahvusvaheline”.
Artikkel 6
Riigireitingud ja riigivõlakirjade reitingud
1. Reitinguagentuurid liigitavad riigireitinguid ja avaliku sektori asutuste ning rahvusüleste organisatsioonide ja nende emiteeritud võlakirjade reitinguid käsitlevaid andmeid esitades need ühte järgmistest sektoritest:
a)
riik, kui reitingu saanud üksus on riik või kui reitingu saanud võla- või finantskohustuse, võlaväärtpaberi või muu finantsinstrumendi emitent on riik või riigi eriotstarbeline majandusüksus, nagu osutatud määruse (EÜ) nr 1060/2009 artikli 3 lõike 1 punkti v alapunktides i ja ii, ja kui reiting on seotud riigiga;
b)
piirkondlik või kohalik omavalitsus, kui reitingu saanud üksus on piirkondlik või kohalik omavalitsus või kui reitingu saanud võla- või finantskohustuse, võlaväärtpaberi või muu finantsinstrumendi emitent on piirkondlik või kohalik omavalitsus või piirkondliku või kohaliku omavalitsuse eriotstarbeline majandusüksus, nagu osutatud määruse (EÜ) nr 1060/2009 artikli 3 lõike 1 punkti v alapunktides i ja ii, ja kui reiting on seotud piirkondliku või kohaliku omavalitsusega;
c)
määruse (EÜ) nr 1060/2009 artikli 3 lõike 1 punkti v alapunktis iii osutatud rahvusvaheline finantsasutus;
d)
rahvusülene organisatsioon, näiteks sellised asutused, mida ei hõlma punkt c ning mille on asutanud ja mida omab ja kontrollib rohkem kui üks suveräänsest keskvalitsusest aktsionär, sealhulgas Euroopa Parlamendi ja nõukogu määruse (EÜ) nr 1893/2006 (8) I lisa U jaos osutatud organisatsioonid;
e)
avaliku sektori asutused, sealhulgas need, millele on osutatud määruse (EÜ) nr 1893/2006 I lisa O, P ja Q jaos.
2. Kui lõike 1 punktides c ja d osutatud rahvusvaheliste finantsasutuste või rahvusüleste organisatsioonide puhul ei ole võimalik konkreetset riiki kindlaks määrata, liigitatakse reitingu saanud emitent I lisa 2. osa tabeli 1 väljal 10 kategooriasse „rahvusvaheline”.
Artikkel 7
Muud finantsinstrumendid
Krediidireitingud või reitinguväljavaated määruse (EÜ) nr 1060/2009 artikli 3 lõike 1 punkti k kohastele finantsinstrumentidele, mida ei saa liigitada käesoleva määruse artikli 4 lõike 2 alusel ettevõtete emissioonideks, käesoleva määruse artikli 5 alusel struktureeritud finantsinstrumentideks või käesoleva määruse artikli 6 alusel riigi ja avaliku sektori asutuse emissioonideks, esitatakse muude finantsinstrumentide kategoorias.
Artikkel 8
Aruandlus Euroopa reitinguandmebaasis avaldamise eesmärgil
1. Reitinguagentuurid esitavad andmed kõigi krediidireitingute või reitinguväljavaadete kohta vastavalt määruse (EÜ) nr 1060/2009 artikli 11a lõikele 1 iga kord, kui nad annavad või kinnitavad krediidireitingu või reitinguväljavaate, mis ei ole avaldatud ainult investoritele tasu eest.
2. Lõikes 1 osutatud krediidireitingud ja reitinguväljavaated, mis on antud teatava päeva kl 20.00.00st kuni järgmise päeva kl 19.59.59ni, esitatakse järgmisel päeval enne kl 21.59.59 (kõik ajad Kesk-Euroopa aja järgi) (9).
3. Iga vastavalt lõikele 1 esitatud krediidireitingu või reitinguväljavaatega samal ajal esitatakse määruse (EÜ) nr 1060/2009 I lisa D jao 1. osa punktis 5 osutatud pressiteade. Kui pressiteade avaldatakse ja esitatakse esmalt muus kui inglise keeles, võib ingliskeelse versiooni esitada siis, kui see on kättesaadav.
4. Artikli 6 lõike 1 punktides a, b ja c osutatud krediidireitingute puhul tuleb esitada määruse (EÜ) nr 1060/2009 I lisa D jao III osa punktis 1 osutatud uuringuaruanne. Kui uuringuaruanne avaldatakse ja esitatakse esmalt muus kui inglise keeles, võib ingliskeelse versiooni esitada siis, kui see on kättesaadav.
Artikkel 9
Aruandlus ESMA järelevalve tegemiseks
1. Nagu osutatud määruse (EÜ) nr 1060/2009 artikli 21 lõike 4 punktis e, esitavad reitinguagentuurid andmed antud või kinnitatud krediidireitingute ja reitinguväljavaadete kohta või kolmandas riigis antud reitingute kohta, mis ei ole vastavalt artikli 1 lõikele 5 kinnitatud, sealhulgas teabe kõigi üksuste või võlainstrumentide kohta, mis on esitatud algseks läbivaatamiseks või esialgse reitingu saamiseks, nagu osutatud määruse (EÜ) nr 1060/2009 I lisa D jao I osa punktis 6.
2. Nende krediidireitingute ja reitinguväljavaadete kohta, mille suhtes artiklit 8 ei kohaldata, esitavad reitinguagentuurid igal kuul andmed eelmise kalendrikuu kohta.
3. Alla 50 töötajaga reitinguagentuurid, mis ei kuulu reitinguagentuuride gruppi, võivad esitada lõikes 2 osutatud reitinguandmed iga kahe kuu tagant, välja arvatud juhul, kui ESMA nõuab nende krediidireitingute andmise laadi, keerukust ja ulatust arvesse võttes igakuist aruannete esitamist. Need reitinguandmed esitatakse kahe eelmise kalendrikuu kohta.
4. Lõikes 2 osutatud reitinguandmed esitatakse ESMA-le 15 päeva jooksul pärast aruandlusperioodi lõppu. Kui kuu 15. päev on reitinguagentuuri asukohariigis riigipüha või vastavalt artikli 1 lõikele 4 grupi nimel aruannet esitava reitinguagentuuri asukohariigis riigipüha, on tähtpäev järgmine tööpäev.
5. Kui eelmisel kalendrikuul ei antud ühtegi lõikes 1 osutatud krediidireitingut või reitinguväljavaadet, ei pea reitinguagentuur mingeid andmeid esitama.
Artikkel 10
Aruandlus varasemate tegevusandmete avaldamiseks
ESMA kasutab antud või kinnitatud krediidireitinguid või artikli 1 lõikes 5 osutatud kolmandas riigis antud ja kinnitamata krediidireitinguid, et teha varasemad tegevusandmed kättesaadavaks vastavalt määruse (EÜ) nr 1060/2009 artikli 11 lõikele 2 ja kõnealuse määruse I lisa E jao II osa punktile 1.
Artikkel 11
Aruannete esmaesitamine
1. Enne 21. juunit 2015 registreeritud või sertifitseeritud reitinguagentuurid koostavad esimese ESMA-le esitatava aruande 1. jaanuariks 2016 ja see sisaldab järgmist:
a)
artiklites 8 ja 9 osutatud teave kõigi selliste krediidireitingute ja reitinguväljavaadete kohta, mis on antud ja mida ei ole 21. juuniks 2015 tagasi võetud;
b)
artiklites 8 ja 9 osutatud teave kõigi selliste krediidireitingute ja reitinguväljavaadete kohta, mis on antud 21. juunist 2015 kuni 31. detsembrini 2015.
2. 21. juunist 2015 kuni 31. detsembrini 2015 registreeritud või sertifitseeritud reitinguagentuurid järgivad käesolevat määrust alates 1. jaanuarist 2016. Esimeses aruandes esitavad nad vastavalt artiklitele 8 ja 9 kõik krediidireitingud ja reitinguväljavaated, mis anti alates registreerimise või sertifitseerimise kuupäevast.
3. Pärast 1. jaanuari 2016 registreeritud või sertifitseeritud reitinguagentuurid hakkavad käesolevat määrust järgima kolme kuu jooksul pärast registreerimise või sertifitseerimise kuupäeva. Esimeses aruandes esitavad nad vastavalt artiklitele 8 ja 9 kõik registreerimise või sertifitseerimise kuupäevast alates antud krediidireitingud ja reitinguväljavaated.
4. Lisaks lõigetes 2 ja 3 osutatud esimesele aruandele esitab pärast 21. juunit 2015 sertifitseeritud reitinguagentuur määruse (EÜ) nr 1060/2009 artikli 11 lõike 2 ja kõnealuse määruse I lisa E jao II osa punkti 1 alusel ka oma varasemad tegevusandmed sertifitseerimise kuupäevale eelneva vähemalt kümne aasta kohta või kui ta alustas reitingualase tegevusega vähem kui kümme aastat enne sertifitseerimise kuupäeva, andmed alates tema reitingualase tegevuse algusest. Reitinguagentuurid ei ole kohustatud neid andmeid osaliselt või tervenisti esitama, kui nad suudavad tõendada, et see ei oleks proportsionaalne nende tegevuse mastaabi ja keerukusega.
Artikkel 12
Andmete struktuur
1. Reitinguagentuurid esitavad ESMA-le kvalitatiivsete andmete aruanded I lisa 1. osas kindlaks määratud vormis koos artikli 11 kohase reitinguandmete esimese aruandega. Kõigist muudatustest kvalitatiivsete andmete aruannetes teatatakse ESMA süsteemis nende ajakohastamise teel viivitamatult enne neist muudatustest mõjutatud reitinguandmete ESMA-le esitamist. Kui reitinguagentuur esitab aruanded grupi nimel, nagu osutatud artikli 1 lõikes 4, võib ESMA-le esitada kvalitatiivsete andmete aruanded ühe kogumina.
2. Reitinguagentuurid esitavad artiklites 8, 9 ja 11 osutatud reitingute kohta reitinguandmete aruande I lisa 2. osa tabelites kindlaks määratud vormis.
Artikkel 13
Aruandluskord
1. Reitinguagentuurid esitavad artiklis 12 osutatud kvalitatiivsete andmete aruanded ja reitinguandmete aruanded vastavalt ESMA tehnilistele juhistele ja kasutavad selleks ESMA aruandlussüsteemi.
2. Reitinguagentuurid säilitavad ESMA-le saadetud ja tema poolt kätte saadud faile elektroonilisel kujul vähemalt viie aasta vältel. Need failid tuleb teha ESMA-le taotluse korral kättesaadavaks.
3. Kui reitinguagentuur avastab aruannetes esitatud andmetes faktivead, parandab ta asjaomased andmed põhjendamatult viivitamata vastavalt ESMA tehnilistele juhistele.
Artikkel 14
Kehtetuks tunnistamine ja üleminekusätted
1. Järgmised määrused tunnistatakse alates 1. jaanuarist 2016 kehtetuks:
a)
delegeeritud määrus (EL) nr 446/2012,
b)
delegeeritud määrus (EL) nr 448/2012.
2. Viiteid lõikes 1 osutatud määrustele käsitatakse viidetena käesolevale määrusele ja neid loetakse vastavalt II lisa vastavustabelile.
3. ESMA-le lõikes 1 osutatud määruste alusel enne 1. jaanuari 2016 esitatud andmed loetakse olevat esitatud vastavalt käesolevale määrusele ja ESMA jätkab nende kasutamist vastavalt määruse (EÜ) nr 1060/2009 artikli 11 lõikele 2 ja artikli 21 lõike 4 punktile e ning kõnealuse määruse I lisa E jao II osa punktile 1.
Artikkel 15
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 21. juunist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 2014

Labels: 2
4
10
12
15